Zagreb, 12. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Slobodana Jurjevića, zamjenika gradonačelnika Grada Obrovca,** na 115. sjednici, održanoj 12. veljače 2021. g., donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Slobodana Jurjevića, zamjenika gradonačelnika Grada Obrovca, zbog moguće povrede članka 18. stavka 1. ZSSI-a, koja proizlazi iz propusta pravodobnog obavještavanja Povjerenstva o stupanju u poslovne odnose između Grada Obrovca s trgovačkim društvima u kojima je jedini imatelj poslovnih udjela njegov brat u razdoblju od 6. lipnja 2017. do 27. kolovoza 2019., nastalih izdavanjem računa po naručivanju robe ili usluge, i to s:**

**MARJUR NET d.o.o.**

**- 2017. u iznosu od 61.003,42 kn**

**- 2018. u iznosu od 13.303,28 kn,**

**KOMUNIKACIJE  ZADAR d.o.o.**

**- 2017. u iznosu od 330,00 kn,**

**- 2018. u iznosu od 224.187,48 kn,**

**- do 27. kolovoza 2019. od 141.688,35 kn.**

**II. U odnosu na zapošljavanja dužnosnikove sestre u Upravnom odjelu Grada Obrovca u 1997., nema zakonske osnove za postupanje, s obzirom da u to vrijeme ZSSI nije bio na snazi, a niti je dužnosnik tada obnašao dužnost.**

**III. Poziva se dužnosnik Slobodan Jurjević da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točke I. izreke te na ostale navode iz obrazloženja ove odluke.**

Obrazloženje

U Povjerenstvu je dana 16. kolovoza 2019.g. pod brojem 711-U-2907-P-265/19-01-3 zaprimljena anonimna prijava mogućeg sukoba interesa podnesena protiv dužnosnika Slobodana Jurjevića, zamjenika gradonačelnika Grada Obrovca, povodom koje se vodi predmet P-265/19.

U navedenoj prijavi u bitnome se navodi da Grad Obrovac dvije godine posluje s trgovačkim društvima MARJUR d.o.o., MARJUR NET d.o.o. i KOMUNIKACIJE  ZADAR d.o.o., u vlasništvu dužnosnikova brata. Također se u prijavi navodi da je dužnosnikova sestra …………. zaposlena u Gradu Obrovcu na radnom mjestu voditeljice odjela za područje financija.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave iz članka 39. stavka 1 ZSSI-a jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Slobodan Jurjević obnaša dužnost zamjenika gradonačelnika Grada Obrovca od 6. lipnja 2017. te je stoga povodom obnašanja navedene dužnosti obvezan postupati sukladno odredbama ZSSI-a.

U svrhu stjecanja vlastitih saznanja mogućeg sukoba interesa, Povjerenstvo je izvršilo uvid u podatke nadležnog sudskog registra Trgovačkog suda u Zadru, te je utvrdilo da je Željko Jurjević jedini imatelj udjela u trgovačkim društvima KOMUNIKACIJE  ZADAR d.o.o., MBS: 110051567, MARJUR NET d.o.o., MBS: 110011219, nad kojim je otvoren stečajni postupak u prosincu 2018., te do 2014. u trgovačkom društvu MARJUR d.o.o., MBS: 060020536, koji je 16. studenoga 2018. brisan iz sudskog registra.

Uvidom u podatke matice rođenih, utvrđeno je da je Željko Jurjević, imatelj navedenih poslovnih udjela, ujedno brat dužnosnika Slobodana Jurjevića.

Povjerenstvo je dopisom Broj: 711-I-1483-P-265/19-02-17 od 21. kolovoza 2019. od Grada Obrovca zatražilo očitovanje postoji li poslovni odnos između Grada i trgovačkih društava MARJUR d.o.o., MARJUR NET d.o.o. i KOMUNIKACIJE  ZADAR d.o.o., ako da kada su isti nastali i tko je odlučivao o njihovu nastanku, koliko iznosi vrijednost poslovnog odnosa u svakoj godini, je li istima prethodio postupak javne nabave te dostavu cjelokupnu dokumentaciju koja se na iste odnosi.

Također, istim je dopisom Grad Obrovac pozvan navesti obnaša li gospođa …………. ……….. službenički ili koju drugi posao u Gradu Obrovcu te od kada je ista zaposlena, tko je i u kojem postupku donio odluku o tome, te je li ista prema njihovim saznanjima sestra zamjenika gradonačelnika Grada Obrovca, dužnosnika Slobodana Jurjevića, zajedno s pozivom za dostavom cjelokupne dokumentacije u zasnivanju radnog odnosa.

Grad Obrovac očitovao se dopisom, KLASA: 711-01/19-01/01, URBROJ: 2198/23-01-19-2 od 2. rujna 2019., u kojem se navodi da Grad Obrovac nije stupao u poslovni odnos s trgovačkim društvom MARJUR d.o.o., ali da je u razdoblju od 2016. do 2018. stupao u poslovni odnos s trgovačkim društvima MARJUR NET d.o.o. i KOMUNIKACIJE ZADAR d.o.o., a nakon toga da je bio u poslovnom odnosu samo s trgovačkim društvom KOMUNIKACIJE ZADAR d.o.o.

Nadalje se navodi da je člankom 12. Zakona o javnoj nabavi („Narodne novine“, broj 120/16.) propisano da se taj Zakonne primjenjujena nabavu robe i usluga kao i provedbu projektnih natječaja procijenjene vrijednosti manje od 200.000,00 kn, odnosno radova procijenjene vrijednosti manje od 500.000,00 kn te da je svaka pojedina nabava koja je u proračunskoj godini vršena s navedenim trgovačkim društvima bila manje procijenjene vrijednosti od vrijednosti propisanih navedenim Zakonom te stoga ne podliježe provedbi postupka javne nabave. Ističe se da je predmet poslovnog odnosa bila nabava telekomunikacijske opreme, uredskog materijala, uredske opreme te računalne usluge ili usluge tekućeg održavanja opreme, a naručivanje robe i usluga vršeno je elektroničkom poštom putem ovlaštenog službenika, po usmenom nalogu gradonačelnika, a nakon iskazane potrebe za predmetnom robom ili uslugama od strane upravnih tijela.

U odnosu na tražene podatke o zasnivanju radnog odnosa u Gradu Obrovcu, u očitovanju se navodi da je …………….. službenica Grada Obrovca, zaposlena na radnom mjestu voditeljice Odsjeka za financije od 1997. godine te je sestra dužnosnika Slobodana Jurjevića.

Očitovanju Grada Obrovca prileži Glavna knjiga poslovnih partnera za trgovačko društvo MARJUR NET d.o.o. za razdoblje od 1. siječnja 2016. do 31. prosinca 2016., uvidom u koju je utvrđeno da je između Grada Obrovca i trgovačkog društva MARJUR NET d.o.o. u navedenom razdoblju nastao poslovni odnos ukupne vrijednosti 117.898,58 kn. Iz Konto kartica Grada Obrovca za razdoblje od 1. siječnja 2016. do 31. prosinca 2016., utvrđeno je da se od navedenog iznosa, 67.629,58 kn odnosi na uredski materijal, 2.157,00 kn na telekomunikacijsku opremu, 13.016,25 kn na računane usluge, 33.527,75 kn na uredsku opremu i namještaj i 1.568,00 kn na komunikacijsku opremu.

Iz priložene Glavne knjige i poslovnih partnera za razdoblje od 1. siječnja 2017. do 31. prosinca 2017., utvrđeno je da je između Grada Obrovca i trgovačkog društva KOMUNIKACIJE ZADAR d.o.o. u tom razdoblju nastao poslovni odnos ukupne vrijednosti 19.187,50 kn, pri čemu se iz Konto kartica iznos od 4.111,00 kn odnosi na računalne usluge te 15.077,50 kn na uredsku opremu i namještaj. Svi računi navedenog trgovačkog društva u 2017. izdani su prije 6. lipnja 2017., odnosno prije nego je dužnosnik Slobodan Jurjević stupio na dužnost zamjenika gradonačelnika, osim računa koji je izdan na taj dan na iznos od 330,00 kn.

Također, iz Glavne knjige i kartica poslovnih partnera za trgovačko društvo MARJUR NET d.o.o., utvrđeno je da je u razdoblju od 1. siječnja 2017. do 31. prosinca 2017. između Grada Obrovca i navedenog trgovačkog društva nastao poslovni odnos ukupne vrijednosti 111.801,40 kn, pri čemu se iz Konto kartica iznos od 69.441,40 kn odnosi na uredski materijal, 4.965,00 kn na telekomunikacijsku opremu, 3.764,50 kn na računalne usluge, 1.326,25 na troškove izbora, 27.315,25 kn na uredsku opremu i namještaj i 2.753,00 kn na komunikacijsku opremu. Ako se uzmu u obzir računi navedenog trgovačkog društva izdani nakon 6. lipnja 2017., radi se o vrijednosti izdanih računa od 61.003,42 kn.

Iz Glavne knjige i kartica poslovnih partnera za trgovačko društvo MARJUR NET d.o.o. za razdoblje od 1. siječnja 2018. do 31. prosinca 2018., utvrđeno je da je između Grada Obrovca i navedenog trgovačkog društva nastao poslovni odnos vrijednosti 13.303,28 kn, pri čemu se iz Konto kartica iznos od 9.920,28 kn odnosi na uredski materijal te iznos od 3.383,00 kn na računalne usluge.

Iz Glavne knjige i kartica poslovnih partnera za trgovačko društvo KOMUNIKACIJE ZADAR d.o.o. za razdoblje od 1. siječnja 2018. do 31. prosinca 2018., utvrđeno je da je između Grada Obrovca i navedenog trgovačkog društva nastao poslovni odnos vrijednosti 224.187,48 kn, pri čemu se iz Konto kartica iznos od 78.478,40 kn odnosi na uredski materijal, 1.251,00 kn na potrošni materijal, 54.611,50 kn na telekomunikacijsku opremu, 11.769,00 kn na računalne usluge, 32.235,75 kn na uredsku opremu i namještaj i 44.324,83 kn na komunikacijsku opremu.

Iz Glavne knjige i kartica poslovnih partnera za trgovačko društvo KOMUNIKACIJE ZADAR d.o.o. za razdoblje od 1. siječnja 2019. do 27. kolovoza 2019.,utvrđeno je da je između Grada Obrovca i navedenog trgovačkog društva nastao poslovni odnos vrijednosti 141.688,35 kn, pri čemu se iz Konto iznos od 94.195,60 kn odnosi na uredski materijal, 472,50 kn na telekomunikacijsku opremu, 3.380.75 kn za računalne usluge i 44.456,50 kn na uredsku opremu i namještaj.

Očitovanju je priloženo rješenje o rasporedu na radno mjesto od 15. prosinca 1997. kojim se ……………. raspoređuje na radno mjesto voditelja odsjeka financija, koje je donio Ante Župan, tadašnji gradonačelnik Grada Obrovca te je priložena njezina prijava za zapošljavanje iz 1997. godine.

Člankom 4. stavkom 2. ZSSI-a propisano je da su braća i sestre dužnosnika članovi obitelji dužnosnika u smislu odredbi ZSSI-a.

Člankom 4. stavkom 3. ZSSI-a propisano je da se poslovni odnos u smislu toga Zakona odnosi na sve ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 4. stavkom 4. ZSSI-a propisano je da su poslovni subjekti u smislu ZSSI-a trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 7. točkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 18. stavkom 1. ZSSI-a propisano je da, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo.

Stavkom 2. istog članka propisano je da će Povjerenstvo u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom.

Stavkom 4. istog članka propisano je da je dužnosnik, odnosno tijelo u kojem dužnosnik obnaša dužnost obvezno, prije stupanja u poslovni odnos, dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz stavka 1. toga članka, protivno uputama Povjerenstva iz stavka 2. toga članka, dostavom nepotpune ili neistinite dokumentacije iz stavka 4. istog članka ili na bilo koji drugi način protivno odredbama članka 18. ZSSI-a su ništetni te će Povjerenstvo bez odgađanja dostaviti takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla, odnosno pravnog akta.

Uvidom u knjigu ulazne pošte Povjerenstva utvrđeno je da dužnosnik Slobodan Jurjević, nije, sukladno članku 18. stavku 1. ZSSI-a, obavijestio Povjerenstvo o stupanju u poslovni odnos Grada Obrovca, u kojem obnaša dužnost zamjenika gradonačelnika, s trgovačkim društvima MARJUR NET d.o.o. i KOMUNIKACIJE ZADAR d.o.o., u kojima je njegov brat jedini imatelj poslovnih udjela (osnivač).

Povjerenstvo pojašnjava da je obveza prethodnog obavještavanja Povjerenstva iz članka 18. stavka 1. ZSSI-a objektivne i formalne naravi te se odnosi na svaki pojedinačni poslovni odnos u koji stupaju tijelo u kojem dužnosnik obnaša javnu dužnost i poslovni subjekt u kojem član obitelji dužnosnika ima 0,5% ili više udjela u vlasništvu. Povjerenstvo potom donosi upute za postupanje ovisno o konkretnim okolnostima svakog pojedinog slučaja. Opisane situacije zakonodavac je unaprijed predvidio kao situacije u kojima se pretpostavlja mogući utjecaj privatnog interesa člana obitelji dužnosnika kao interesno povezane osobe, na dužnosnikovu nepristranost u obnašanju javne dužnosti. Svrha instituta prethodne obavijesti iz članka 18. ZSSI-a jest da Povjerenstvo prethodno nastanku konkretnog poslovnog odnosa razmotri i ocjeni koja je razina sukoba interesa prisutna kod dužnosnika u konkretnom slučaju te da utvrdi koje sve mjere i postupke su dužnosnik i tijelo u kojem obnaša dužnost obvezni poduzeti kako bi se zaštitio javni interes.

Iz zaprimljenog očitovanja i dokumentacije utvrđeno je da su između Grada Obrovca, u kojem dužnosnik Slobodan Jurjević, obnaša dužnost zamjenika gradonačelnika Grada Obrovca od 6. lipnja 2017., te dvaju trgovačkih društava MARJUR NET d.o.o. i KOMUNIKACIJE  ZADAR d.o.o., u kojima je dužnosnikov brat jedini imatelj poslovnih udjela, u razdoblju od navedenog dana do 27. kolovoza 2019. kontinuirano nastajali pojedinačni poslovni odnosi male procijenjene vrijednosti, pri čemu dužnosnik Slobodan Jurjević o njima nije obavještavao Povjerenstvo, odnosno nije zatražio upute Povjerenstva kako postupiti u situaciji njihova nastanka. Navedeni poslovni odnosi nastajali su izdavanjem računa, nakon narudžbi od strane Grada Obrovca upućene elektroničkim putem, po usmenom nalogu dužnosnika Ante Župana, gradonačelnika Grada Obrovca, iz čega proizlazi da dužnosnik Slobodan Jurjević nije sudjelovao prilikom njihova nastanka te nisu utvrđene okolnosti koje bi upućivala na neko zabranjeno djelovanje dužnosnika propisano člankom 7. ZSSI-a.

Iz priložene dokumentacije utvrđena ukupna vrijednost poslovnog odnosa Grada Obrovca s trgovačkim društvom MARJUR NET d.o.o. u 2017. iznosila je 61.003,42 kn te u 2018. 13.303,28 kn, a ukupna vrijednost poslovnog odnosa s trgovačkim društvom KOMUNIKACIJE  ZADAR d.o.o. u 2017. iznosila je 330,00 kn, u 2018. 224.187,48 kn te do 27. kolovoza 2019. 141.688,35 kn.

Slijedom svega navedenog, iz prikupljenih podataka i dokumentacije, Povjerenstvo je steklo saznanja da je dužnosnik Slobodan Jurjević počinio moguću povredu članka 18. stavka 1. ZSSI-a, koja proizlazi iz propusta pravodobnog obavještavanja Povjerenstva o nastanku gore navedenih poslovnih odnosa između Grada Obrovca i navedenih trgovačkih društava u vlasništvu dužnosnikova brata.

U odnosu na okolnost zapošljavanja sestre dužnosnika Slobodana Jurjevića, zamjenika gradonačelnika Grada Obrovca, utvrđeno je da je ista zaposlena 1997. na radno mjesto voditeljice odsjeka za financije po provedenom natječaju, odnosno prije stupanja ZSSI-a na snagu 10. ožujka 2011. te prije nego je dužnosnik stupio na dužnost zamjenika gradonačelnika. Obzirom na navedeno, ova okolnost nije razmatrana u kontekstu moguće povrede ZSSI-a, slijedom čega se protiv dužnosnika postupak u tom dijelu neće pokrenuti.

Poziva se dužnosnik Slobodan Jurjević da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka iz točke I. izreke, kao i na ostale navode iz obrazloženja ove odluke, te da Povjerenstvu dostavi relevantnu dokumentaciju s kojom raspolaže.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Slobodan Jurjević, elektronička dostava

2. Podnositelj prijave, putem dostavljene e-mail adrese

3. Objava na internetskoj stranici Povjerenstva

4. Pismohrana